b'\n_START_ARTICLE_\nTeledeum\n_START_SECTION_\nArgument\n_START_PARAGRAPH_\nEn un estudi de televisi\xc3\xb3 es va un assaig d\'un Teledeum, una cerim\xc3\xb2nia religiosa per televisi\xc3\xb3 oficiada per membres de diferents esgl\xc3\xa9sies (cat\xc3\xb2lics integristes, evangelistes, anglicans, calvinistes, cat\xc3\xb2lics estatunidencs, testimonis de Jehov\xc3\xa0 i mormons), ajudats per una monja cat\xc3\xb2lica valenciana i un frare catal\xc3\xa0. Durant la cerim\xc3\xb2nia aquests personatges s\'enfronten entre ells, i no pas per raons religioses (gaireb\xc3\xa9 no es parla de teologia a l\'espectacle), sin\xc3\xb3 per q\xc3\xbcestions marginals i quotidianes.\n_START_SECTION_\nPol\xc3\xa8mica\n_START_PARAGRAPH_\nEl gener de 1985 l\'obra fou condemnada per l\'arquebisbe de Val\xc3\xa8ncia, Miguel Roca Cabanellas, for\xc3\xa7a conegut per les seves postures conservadores i anticatalanistes, perqu\xc3\xa8 "\xc3\xa9s burlesca i ofensiva a les veritats m\xc3\xa9s estimades de la fe del cristi\xc3\xa0". A comen\xc3\xa7aments de febrer del mateix any l\'advocat Carlos Verd\xc3\xba Moscard\xc3\xb3, vinculat a Fuerza Nueva, va presentar una querella criminal contra Boadella, els actors que van intervenir a l\'obra i contra els propietaris del teatre Val\xc3\xa8ncia-Cinema davant el Jutjat d\'Instrucci\xc3\xb3 n. 14 de Val\xc3\xa8ncia. El maig es va dictar auto de processament i la defensa dels Joglars va citar a declarar fins i tot al president de la Generalitat Valenciana. El maig de 1986 el fiscal va demanar el sobrese\xc3\xafment del cas. La querella fou sobrese\xc3\xafda el desembre de 1986. Tanmateix foren denunciats novament per escarni a la religi\xc3\xb3 despr\xc3\xa9s de la representaci\xc3\xb3 de l\'obra a Burgos el 1987 i el febrer de 1988 el Tribunal Suprem d\'Espanya va anul\xc2\xb7lar el sobrese\xc3\xafment de la primera querella. Poc despr\xc3\xa9s, per\xc3\xb2, el Jutjat de Val\xc3\xa8ncia torn\xc3\xa0 a sobreseir el cas. Tanmateix, el novembre de 1990 el Tribunal Suprem va revisar novament la querella contra Boadella i va demanar que se\'l jutg\xc3\xa9s novament. El novembre de 1992 el fiscal del Tribunal Suprem va demanar la reapertura del proc\xc3\xa9s contra Els Joglars per Teledeum per\xc3\xb2 finalment el maig de 1993 el Tribunal Suprem va rebutjar un nou judici.'